Кратка биографија 
Искра Атанасова – Митуш е родена во Охрид, 2002 година. Нејзиното основно музичко образование го завршува во ООМУ “Методи Патче” во Охрид во класата на проф. М-р Даниел Чуркоски. Своето музичко образование го продолжува на повисок степен во средното музичко училиште “Илија Николовски – Луј” во Скопје, во класата на проф. Д-р Нина Костова. Во тој период таа редовно посетува мастеркласи кај реномираниот руски педагог, проф. Људмила Романова. Дипломира со cum laude во 2025 год. на Факултетот за музичка уметност во Скопје во класата на проф. Д-р Нина Костова.
Одржува солистички концерти и полурецитали во Скопје, Охрид, Кавадарци, но и пошироко во Ниш и два концерти во Рим, како дел од фестивалот “Concerti del Tempietto”. 
Настапува како солист со разни оркестри и диригенти - со камерниот оркестар Magical String Orchestra, под водство на диригентот Емин Џијан, како дел од проектот “Нашите деца свират Бах”; два пати настапува со Македонската филхармонија, под диригентската палка на Маестро Борјан Цанев и Маестро Сашо Татарчевски; настапува како солист со Академскиот оркестар на Mузичката академија “Панчо Владигеров” во Софија, под диригентската палка на Маестра Ана Спасовска, истиот концерт го повторуваат во Скопје. Овој концерт го означи отварањето на фестивалот “Скопско лето” 2025 година. 
Зема учество на концертот на млади уметници во склоп 48 издание на фестивалот “Денови на македонска музика”. 
Освојува бројни награди на меѓународните натпревари “Охрид Те Сакам”, “Great Composers Competition: Masters of Piano Concerto”, “Art Talent” во Москва, “Great Composers Competition: Best Bach Performance”, “Полихимнија” во Скопје, “Danubia Talents” во Рим и “Music Prospect” во Москва. Освојува награди и на државниот натпревар во Скопје. Освојува награда за настап како корепетитор на Женскиот Младински Хор при МКЦ во Крагујевац.
Во 2026 год. одржува камерни концерти во Рим, Ниш, Прилеп и Охрид заедно со пијанистот Михаил Јагуриноски. Настапува и како корепетитор на Исабела Димовска и Македонка Петреска во Св. Софија во Охрид, како дел од проектот “La vie en rose”.
Активно учествува на мастеркласи и семинари меѓу кои и семинарот по пијано под раководство на проф. Људмила Романова (Русија), мастерклас по пијано на проф. Томаш Марут (Полска) и мастерклас на Маестро Симон Трпчевски (Северна Македонија).
Таа неколку години гради искуство како наставник по пијано и соработува како корепетитор на Факултетот за музичка уметност во Скопје.
Моментално е студент на мастер студии по музичка интерпретација на пијано на ФМУ Скопје во класата на проф. Д-р Нина Костова.

